**Gintam Bērziņam sudrabs arī trešajā Junioru Pasaules kausa posmā Kalgarī**

15. un 16. decembrī Kalgarī, Kanādā aizvadīts trešais Junioru Pasaules kausa posms. Jau trešo reizi šosezon godalgotā vietā finišēja Gints Bērziņš, kuram sudrabs jauniešu “A” grupā.

G. Bērziņš pirmajā braucienā finišēja ceturtajā vietā, taču otrajā braucienā uzrādīja labāko laiku, kas ļāva pakāpties uz otro pozīciju summā. Uzvarētājam slovākam Marianam Skupekam Latvijas jaunais talants piekāpās tikai par 0.017 sekundēm. Bronza krievam Pāvelam Repilovam.

Junioru divvietīgo ekipāžu konkurencē sezonas labāko rezultātu uzrādīja Mārtiņš Bots/Roberts Plūme, kuri finišēja 5. vietā, braucienos uzrādot attiecīgo sesto un ceturto labāko laiku. Uzvarētājiem vāciešiem Hannem Orlamunderam/Paulam Konstaram Gubicam mūsu juniori piekāpās par 0.974 sekundēm.

Starp junioru meitenēm labākā latviete šoreiz bija Sigita Bērziņa, kura finišēja 13. vietā, 0.654 sekundes aiz uzvarētājas austrietes Hannas Prokas. Par nepilnām trim sekundes simtdaļām lēnāka kā komandas biedrene bija Elīna Ieva Vītola, kurai 14. vieta, savukārt Andai Upītei 16. vieta. Stipra vēja dēļ, kas traucēja sportistiem trasē, meitenes veica tikai vienu braucienu ierasto divu vietā.

Komandu stafetē Latvijas komandas sastāvs bija tāds pats, kā iepriekšējos divos posmos – Elīna Ieva Vītola, Gints Bērziņš, Mārtiņš Bots/Roberts Plūme. Arī šoreiz Latvijas kvartetam 4. vieta, taču tikai sekundes simtdaļa pietrūka līdz bronzai. Uzvarētājiem vāciešiem mūsējie piekāpās par 0.924 sekundēm.

Junioru Pasaules kausa izcīņa pēc mēneša, 18. un 19. janvārī, turpināsies Sanktmoricā, Šveicē, kas reizē būs arī 40. Eiropas Junioru čempionāts.